Predkladacia správa

Návrh zákona o geodézii a kartografii a o zmene a doplnení niektorých zákonov (ďalej len „návrh zákona“) predkladá Úrad geodézie, kartografie a katastra Slovenskej republiky (ďalej len „ÚGKK SR“) na rokovanie Legislatívnej rady vlády Slovenskej republiky ako iniciatívny materiál.
Návrh zákona vychádza z aktuálnej situácie, týkajúcej sa celého komplexu problematík na úseku geodézie a kartografie, a takisto z potrieb praxe, pričom hlavným zámerom predkladateľa je korektne a systematicky definovať a upraviť  geodetické referenčné systémy, štátnu správu na úseku geodézie a kartografie, vykonávanie geodetických a kartografických činností na úseku geodézie a kartografie, informačný systém geodézie a kartografie, zriaďovanie, ochranu a odstraňovanie zariadení geodetického bodu, štandardizáciu geografických názvov a ich používanie, štátny dozor na úseku geodézie a kartografie a zodpovednosť za porušenie povinností na úseku geodézie a kartografie. Keďže návrh zákona sa pripravoval a je predkladaný spolu s návrhom nového zákona o katastri nehnuteľností, zmeny z neho vyplývajúce úzko súvisia so zmenami obsiahnutými v návrhu nového zákona o katastri nehnuteľností.
Podstatnou zmenou, ktorú návrh zákona prináša, je rozdelenie geodetických a kartografických činností podľa ich charakteru, a to na kategóriu geodetických a kartografických činností vykonávaných pre kataster nehnuteľností a ich začlenenie do legislatívnej regulácie návrhu nového zákona o katastri nehnuteľností a kategóriu geodetických a kartografických činností vykonávaných na úseku geodézie a kartografie, ktoré sú predmetom tejto právnej úpravy. Aplikačná prax preukázala nevhodnosť rozdelenia právnej úpravy týkajúcej sa predmetu práva, ktorým je pozemok a úpravy jeho geodeticky korektného určenia, medzi rôzne právne predpisy. Keďže kataster nehnuteľností predstavuje celý súbor právnych a technických problematík, ktoré sú navzájom previazané, je vhodné ich upraviť komplexne v samostatnom právnom predpise. 
Návrh zákona reaguje tiež na legislatívne zmeny, uskutočnené začiatkom roku 2014 prijatím vyhlášky č. 26/2014 Z. z., ktorou sa mení a dopĺňa vyhláška Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov.
V  návrhu zákona sa definuje predmet zákona, a to výlučne pre úsek geodézie a kartografie - geodetické a kartografické činnosti na úseku geodézie a kartografie a pri leteckom snímkovaní, práva a povinnosti fyzických osôb a právnických osôb ako aj orgánov štátnej správy pri vykonávaní geodetických a kartografických činností, štátna správa na úseku geodézie a kartografie, informačný systém geodézie a kartografie, štandardizácia geografických názvov, štátny dozor na úseku geodézie a kartografie a zodpovednosť za porušenie povinností na úseku geodézie a kartografie. Z pôsobnosti zákona je oproti doterajšej právnej úprave vyňatý úsek katastra nehnuteľností, ktorý upravuje návrh nového zákona o katastri nehnuteľností.
Návrh zákona ustanovuje geodetické a kartografické činnosti na úseku geodézie a kartografie. Zároveň ustanovuje spôsobilosť pre fyzické osoby a právnické osoby na vykonávanie taxatívne uvedených geodetických a kartografických činností, a to najmä s ohľadom na vzdelanie a prax v odbore geodézia a kartografia. Vzhľadom na prepojenosť geodetických a kartografických činností na úseku geodézie a kartografie a na úseku katastra je spôsobilosť na výkon týchto činností v predkladanom návrhu zákona upravená v súlade s návrhom nového zákona o katastri nehnuteľností. 
V návrhu zákona sa ustanovujú tie geodetické a kartografické činnosti na úseku geodézie a kartografie, ktoré podliehajú autorizačnému overeniu. Oprávnenie na autorizačné overenie týchto činností sa udeľuje fyzickým osobám podľa zákona č. 216/1995 Z. z. o Komore geodetov a kartografov v znení neskorších predpisov. Osobitne uvedené geodetické a kartografické činnosti sa budú autorizačne overovať zamestnancami právnickej osoby zriadenej ÚGKK SR, ktorým ÚGKK SR udelí oprávnenie. Z návrhu zákona boli vyňaté tie geodetické a kartografické činnosti, ktorých výsledky sa preberajú do katastra nehnuteľností, resp. súvisia s katastrom nehnuteľností.
Návrh zákona ustanovuje štátny dozor na úseku geodézie a kartografie, ktorý bude vykonávať ÚGKK SR prostredníctvom katastrálnej inšpekcie.
V nadväznosti na potrebu rozlišovania geodetických a kartografických činností na úseku katastra nehnuteľností na jednej strane a na úseku geodézie a kartografie na druhej strane bolo potrebné pristúpiť aj vypracovaniu návrhu novely zákona Národnej rady Slovenskej republiky             č. 216/1995 Z. z. o Komore geodetov a kartografov v znení neskorších predpisov a návrhu novely zákona č. 455/1991 Zb. o živnostenskom podnikaní (živnostenský zákon) v znení neskorších predpisov, ktoré tieto nové skutočnosti zohľadňujú.
Návrh zákona nie je potrebné predložiť do vnútrokomunitárneho pripomienkového konania.
Dopady návrhu zákona na rozpočet verejnej správy, na podnikateľské prostredie, na sociálne prostredie, na životné prostredie a vplyv na informatizáciu spoločnosti sú uvedené v doložke vybraných vplyvov. 
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.
Účinnosť zákona sa navrhuje od 1. júla 2015.
Návrh zákona bol predmetom medzirezortného pripomienkového konania a do ďalšieho legislatívneho procesu sa predkladá s rozpormi. Pretrvávajúce rozpory sa týkajú pripomienok vznesených Asociáciou zamestnávateľských zväzov a združení SR, Komorou geodetov a kartografov v častiach týkajúcich sa právnej úpravy geodetických a kartografických činností na úseku geodézie a kartografie v nadväznosti na právnu úpravu geodetických a kartografických činností na úseku katastra nehnuteľností. K návrhu zákona boli vznesené hromadné pripomienky verejnosti, pričom vo vzťahu k niektorým pripomienkam sa rozpory nepodarilo odstrániť.